b'\n_START_ARTICLE_\nDethleffs\n_START_PARAGRAPH_\nDethleffs on saksalainen matkailuautojen ja matkailuvaunujen valmistaja. Yritys sijaitsee etel\xc3\xa4saksalaisessa Isnyn kaupungissa. Dethleffs-merkin lis\xc3\xa4ksi valikoimaan kuuluvat Sunlight-matkailuautot ja -vaunut sek\xc3\xa4 Globecar-retkeilyautot. Suomessa Dethleffs-matkailuajoneuvoja on myyty vuodesta 1986, maahantuojana Tapani Uoti & Co. Vuonna 2015 Dethleffs oli Adrian j\xc3\xa4lkeen Suomen toiseksi eniten myyty matkailuautomerkki, kolmantena saman konsernin Sunlight. Matkailuvaunuissa Dethleffs-merkki oli nelj\xc3\xa4nneksi eniten myyty, edell\xc3\xa4\xc3\xa4n Hobby, Kabe ja Adria.\n_START_SECTION_\nYrityksen historia\n_START_PARAGRAPH_\nDethleffs KG perustettiin vuonna 1832, jolloin sen toimiala oli h\xc3\xa4rk\xc3\xa4piiskojen valmistus ja myynti. Vuonna 1931 yhti\xc3\xb6n omistaja Arist Dethleffs rakensi ensimm\xc3\xa4isen Wohnautoksi kutsumansa matkailuvaunun, jotta voisi ottaa perheens\xc3\xa4 mukaan myyntimatkoilleen. Kiinnostus matkailuvaunuja kohtaan her\xc3\xa4si ja yritys alkoi valmistaa niit\xc3\xa4 my\xc3\xb6s myyntiin. Vuonna 1956 h\xc3\xa4rk\xc3\xa4piiskojen valmistuksesta luovuttiin lopullisesti ja samalla matkailuvaunujen valmistuksessa siirryttiin sarjatuotantoon. Ensimm\xc3\xa4inen matkailuauto tuotiin markkinoille 1983._NEWLINE_Hymer, Eriba, Dethleffs ja T.E.C (nykyinen LMC) yhdistyiv\xc3\xa4t vuonna 1980. Hymer ja Dethleffs perustivat Capron Ltd:n, joka valmistaa Carado- ja Sunlight-merkkisi\xc3\xa4 matkailuautoja.'